《山口阻风》
宋代·陈师道

夕风朝未回，来云去为雨。
系舟直山口，天意遽如许。
涛风两方斗，丘原莫当怒。
两山为俯仰，一鸟不得度。
临深负高枕，偷生宁得所。
历历数过帆，当涂气如虎。
快意亦适然，淹泊岂吾取。
泝洄更去留，未易相尔汝。
行登东山颠，壮观前未睹。
九泽不满眼，五丈才一缕。
兹山昔谁游，巨野传自古。
菰鱼无凶年，末利犹不御。
荷隩活万人，梨埒视千户。
东方富丝麻，小市藏百贾。
连樯自南北，行谈杂秦楚。
向晚风力微，湖清鱼可数。
空仓鸟乌乐，外舍窗扉语。
身非天下惜，家无十金聚。
欲留盗贼迫，欲去波涛怒。
两者尔何从，一死吾未与。

作者简介：陈师道（1053～1102）北宋官员、诗人。字履常，一字无己，号后山居士，汉族，彭城（今江苏徐州）人。元祐初苏轼等荐其文行，起为徐州教授，历仕太学博士、颖州教授、秘书省正字。一生安贫乐道，闭门苦吟，有“闭门觅句陈无己”之称。陈师道为苏门六君子之一，江西诗派重要作家。亦能词，其词风格与诗相近，以拗峭惊警见长。但其诗、词存在着内容狭窄、词意艰涩之病。著有《后山先生集》，词有《后山词》。